बेअदबी के विरोध में बाजार बंद, थाने के बाहर धरना, चप्पे-चप्पे पर पुलिस, आरोपी का परिवार फरार
पंजाब के रुपनगर जिले के ​​​​​​​मोरिंडा में कोतवाली साहिब गुरुद्वारे में बेअदबी का मामला गरमाता जा रहा है। इलाके में मंगलवार सुबह तनावपूर्ण माहौल है।
पंजाब के रूपनगर जिले के मोरिंडा में कोतवाली साहिब गुरुद्वारे में बेअदबी का मामला गरमाता जा रहा है। इलाके में तनावपूर्ण माहौल है। बेअदबी की घटना को 24 घंटे बीत जाने के बावजूद शहर के छोटे-बड़े सभी बाजार बंद हैं। स्थिति को संभालने के लिए पूरे जिला सहित विभिन्न जिलों से पुलिस फोर्स तैनात हो चुकी है। आरोपी के खिलाफ कार्रवाई के लिए सिख संगत पुलिस थाने के बाहर धरने पर बैठी है।
विरोध प्रदर्शन और नारेबाजी की जा रही है। आरोपी के घर भी तोड़-फोड़ की गई है। आरोपी का परिवार फरार है। वहीं, सिख संगत आरोपी को उनके हवाले करने की भी मांग कर रही है। दूसरे दिन भी संगत की ओर से रोष स्वरूप आवाजाही ठप कर रोष धरने लगाए गए।
गुरुद्वारा साहिब को चलाने के लिए 5 मेंबरी कमेटी का गठन
दूसरी ओर संगत की ओर से गुरुद्वारा कोतवाली साहिब मोरिंडा में आज सुबह श्री गुरु ग्रंथ साहिब जी की हुई बेअदबी के पश्चाताप के रूप में श्री अखंड पाठ साहिब आरंभ करवाए गए। इस मौके पर भारी गिनती में संगत ने एकत्रित होकर ऐलान किया कि गुरुद्वारा साहिब को और अच्छे तरीके से चलाने के लिए एक पांच मेंबरी कमेटी का गठन किया गया है।
कमेटी में इनको किया गया शामिल
यह कमेटी जहां गुरुद्वारा साहिब में श्री अकाल तख्त साहिब की मर्यादा को पूर्ण तौर पर लागू करवाने के लिए काम करेगी। वहीं, डेरा कारसेवा के प्रबंधकों के साथ मिलकर गुरुद्वारा साहिब के प्रबंधों को भी और अच्छे तरीके से चलाने में अपना योगदान देगी। इस कमेटी में हरदीप सिंह, राजविंदर सिंह, रविंदर सिंह, मनदीप सिंह और मास्टर तीरथ सिंह को मेंबर चुना गया।
केस का पूरा खर्च उठाएगी SGPC
इस मौके पर SGPC मेंबर जत्थेदार अजमेर सिंह खेड़ा ने बताया कि यह पांच मेंबरी कमेटी गुरुद्वारा साहिब के प्रबंध की देखरेख करेगी। वहीं, कानूनी तौर पर इस केस की देखरेख करने के लिए मेंबरी कमेटी भी बनाई गई है। इस केस पर आने वाला सारा खर्च शिरोमणि गुरुद्वारा प्रबंधक कमेटी की ओर से किया जाएगा।
आरोपी के घर में तोड़-फोड़, बाजार बंद
सोमवार शाम बेअदबी से गुस्साए कुछ युवकों ने आरोपी जसवीर के घर में घुसकर तोड़-फोड़ की। घटना के विरोधस्वरूप मोरिंडा के दुकानदारों ने बाजार बंद रखे। तख्त श्री केसगढ़ साहिब के जत्थेदार ज्ञानी रघबीर सिंह ने भी बेअदबी की इस घटना की कड़े शब्दों में निंदा की। राष्ट्रीय अल्पसंख्यक आयोग के अध्यक्ष इकबाल सिंह लालपुरा ने भी इस घटना पर कड़ा संज्ञान लेते हुए आरोपी के खिलाफ सख्त कार्रवाई की मांग की।
लालपुरा ने कहा कि पंजाब ने साम्प्रदायिक हिंसा का लंबा इतिहास देखा है। अगर आरोपियों को सख्त सजा और इन मामलों की निष्पक्ष जांच होती तो ऐसी घटनाओं से बचा जा सकता था। राष्ट्रीय अल्पसंख्यक आयोग ने पंजाब के मुख्य सचिव से पिछले 45 सालों में पंजाब में बेअदबी के सभी मामलों की सूची मांगी है।
यह है गुरुद्वारे में बेअदबी का मामला
एक केशधारी युवक ने गुरुद्वारे के अंदर घुसकर पाठ कर रहे ग्रंथियों को पीटना शुरू कर दिया। यह घटना सोमवार को रोपड़ जिले के मोरिंडा में हुई। घटना के बाद गुरुद्वारे में मौजूद लोगों ने बेअदबी करने वाले युवक को पकड़ लिया और जमकर धुनाई कर डाली। संगत युवक को घसीटते हुए गुरुद्वारे से बाहर ले गई। रोपड़ जिले में मोरिंडा कस्बे के कोतवाली साहिब गुरुद्वारे में हुई इस घटना से जुड़ा CCTV फुटेज सामने आया है।
इस फुटेज में साफ नजर आ रहा है कि दोपहर 1.15 बजे के आसपास गुरुद्वारे में पाठ चल रहा था। संगत बैठकर जाप कर रही थी। उसी समय एक केशधारी युवक जूते पहनकर गुरुद्वारे में घुस आया। गुरुद्वारे में घुसते ही युवक सीधे श्री गुरु ग्रंथ साहिब का पाठ कर रहे दो ग्रंथियों की तरफ बढ़ने लगा और उन्हें गुरुद्वारे से बाहर निकलने के इशारे करने लगा। इससे पहले कि कोई कुछ समझ पाता, युवक स्टील की ग्रिल फांदकर श्री गुरु ग्रंथ साहिब के पीछे की तरफ पहुंच गया।
संगत ने पकड़कर पीटा, घसीटकर ले गई बाहर
युवक ने वहां बैठे दोनों ग्रंथियों को पीटना शुरू कर दिया। उसने श्री गुरुग्रंथ साहिब के सामने ही दोनों पर थप्पड़ों की बारिश करते हुए उनकी पगड़ियां उतार दीं। युवक ने गुस्से में श्री गुरु ग्रंथ साहिब की भी बेअदबी की। यह सब कुछ इतनी जल्दी हुआ कि गुरुद्वारे में जाप कर रही संगत को एकबारगी तो कुछ समझ ही नहीं आया। इसके बाद आनन-फानन में वहां मौजूद संगत ने युवक को दबोच लिया और उसकी जमकर धुनाई कर डाली। इसके बाद लोग युवक को घसीटते हुए गुरुद्वारे से बाहर ले गए।
घटना की जानकारी मिलते ही पुलिस भी मौके पर पहुंच गई और युवक को हिरासत में ले लिया। बेअदबी की इस घटना से मोरिंडा के लोगों में गुस्सा फैल गया और उन्होंने सड़क पर धरना शुरू कर दिया। इससे मोरिंडा में स्थिति तनावपूर्ण बन गई। धरने पर बैठे लोगों ने आरोप लगाया कि पुलिस उस युवक को पागल करार देना चाहती है। उन्होंने दावा किया कि न तो युवक की हरकतें पागलों वाली थीं और न ही उसकी मंशा। लोगों ने कहा कि जब तक युवक के खिलाफ कार्रवाई नहीं की जाती, वह धरना खत्म नहीं करेंगे।
यह खबर भी पढ़ें...
पंजाब में गुरुद्वारे में जूते पहनकर घुसा युवक:श्री गुरुग्रंथ साहिब के सामने पाठियों को मारे थप्पड़; आरोपी सिख वेशभूषा में था
पंजाब में श्री गुरुग्रंथ साहिब की बेअदबी की बड़ी घटना सामने आई है। यहां एक केशधारी युवक ने गुरुद्वारे के अंदर घुसकर पाठ कर रहे ग्रंथियों को पीटना शुरू कर दिया। यह घटना सोमवार को रोपड़ जिले के मोरिंडा में हुई। (पूरी खबर पढ़ें) 